L 137/62
150.
ET
Euroopa Liidu Teataja
25.5.2023
Liikmesriigid peavad edastama punkti 147 kohaselt hindamisele kuuluvate abikavade hindamiskava projekti (mis on abikava komisjonipoolse hindamise lahutamatu osa) järgmiselt: a) koos abikavaga, kui selle raames ette nähtud riigiabi eelarve ületab 150 miljonit eurot aastas või 750 miljonit eurot kogu abikava kestel; b) 30 tööpäeva jooksul pärast olulist muutust, mille tulemusel suureneb abikava eelarve üle 150 miljoni euroni aastas või 750 miljoni euroni kogu abikava kestel; c) 30 tööpäeva jooksul pärast seda, kui ametlikus raamatupidamisarvestuses on kirjendatud abikava raames tehtud kulutus, mis ületab 150 miljonit eurot aastas.
151.
Hindamiskava projekt peab olema kooskõlas komisjoni esitatud ühtsete metodoloogiliste põhimõtetega (77).
Liikmesriigid peavad komisjoni poolt heaks kiidetud hindamiskava avaldama.
152.
Järelhindamise peab hindamiskava alusel tegema abi andvast asutusest sõltumatu ekspert.
Iga hindamine peab hõlmama vähemalt ühte vahe- ja ühte lõpparuannet.
Liikmesriigid peavad mõlemad aruanded avaldama.
153.
Hindamise lõpparuanne tuleb esitada komisjonile õigel ajal, et võimaldada hinnata abikava võimalikku pikendamist, ja mitte hiljem kui üheksa kuud enne abikava lõppu.
Seda ajavahemikku võib lühendada, kui abikava hindamise nõue tekib selle rakendamise kahel viimasel aastal.
Iga hindamise täpne ulatus ja korraldus sätestatakse abikava heakskiitmise otsuses.
Sarnase eesmärgiga edaspidisest abimeetmest teatamisel tuleb kirjeldada, kuidas hindamistulemusi on arvesse võetud.
5.
Aruandlus ja järelevalve
154.
Nõukogu määruse (EÜ) nr 2015/1589 (78) ja komisjoni määruse (EÜ) nr 794/2004 (79) kohaselt peavad liikmesriigid komisjonile esitama iga-aastaseid aruandeid.
155.
Liikmesriigid peavad säilitama üksikasjalikud andmed kõikide abimeetmete kohta.
Need andmed peavad sisaldama kogu teavet, mis on vajalik selleks, et näidata abikõlblike kulude ja abi ülemmäära suhtes kehtestatud tingimuste täitmist.
Andmeid tuleb säilitada abi andmise kuupäevast alates kümne aasta jooksul ning need tuleb nõudmise korral esitada komisjonile.
6.
Kohaldamine
156.
Komisjon järgib käesolevas teatises esitatud põhimõtteid ja suuniseid, et hinnata kogu sellise teadus- ja arendustegevuseks ning innovatsiooniks antava abi kokkusobivust siseturuga, millest talle on teatatud ja mille kohta ta peab tegema otsuse pärast 19. oktoobrit 2022.
Ebaseaduslikku teadus- ja arendustegevuseks ning innovatsiooniks antavat abi hinnatakse vastavalt abi andmise kuupäeval kehtinud eeskirjadele.
157.
Komisjon teeb aluslepingu artikli 108 lõike 1 alusel vajaduse korral liikmesriikidele ettepaneku muuta oma olemasolevaid teadus- ja arendustegevuse ning innovatsiooni abikavasid, et viia need käesoleva raamistikuga vastavusse hiljemalt kuus kuud pärast raamistiku jõustumist.
(77) Komisjoni talituste töödokument „Common methodology for State aid evaluation“ („Riigiabi hindamise ühtne metodoloogia“), Brüssel, 28.5.2014, SWD(2014) 179 final, või selle jätk.
(78) Nõukogu 13. juuli 2015. aasta määrus (EL) 2015/1589, millega kehtestatakse üksikasjalikud eeskirjad Euroopa Liidu toimimise lepingu artikli 108 kohaldamiseks (ELT L 248, 24.9.2015, lk 9).
(79) Komisjoni 21. aprilli 2004. aasta määrus (EÜ) nr 794/2004, millega rakendatakse nõukogu määrust (EÜ) nr 659/1999, millega kehtestatakse üksikasjalikud eeskirjad EÜ asutamislepingu artikli 93 kohaldamiseks (ELT L 140, 30.4.2004, lk 1).